Regering teleurgesteld oor SA op Britse ‘rooilys’ bly(Argieffoto: Unsplash) Die Suid-Afrikaanse regering sê hy verstaan nie waarom Suid-Afrika steeds op die Britse regering se sogenaamde rooilys ten opsigte van reise na en van dié land is nie. “Ons glo vas dat daar geen redelike gronde is om Suid-Afrika op die rooilys te hou nie en ek is baie teleurgesteld,” het Naledi Pandor, minister van internasionale betrekkinge en samewerking (Dirco), Sondag in ’n verklaring gesê. Dit volg nadat die Verenigde Koninkryk Vrydag sy rooilys hersien het en agt lande, waaronder Egipte en Kenia, van die lys verwyder het. Pandor meen daar is geen verklaarbare rede waarom Suid-Afrika steeds op die lys moet wees nie aangesien die land ’n beduidende afname in Covid-19-infeksies beleef en daar vordering gemaak word met inentings. Die Britse regering het tot nou toe ŉ sogenaamde verkeersligstelsel gebruik om die Covid-19-risiko in verskillende lande en die moontlikheid dat variante vandaar na die Verenigde Koninkryk kan versprei, aan te dui. Die land gaan egter van 4 Oktober wegdoen met sy groen- en oranjelys hoewel die rooilys voorlopig van krag sal bly. Reisigers van lande op die rooilys moet onder meer ten duurste vir kwarantyn opdok indien hulle na die Verenigde Koninkryk wil reis. Pandor sê haar departement gaan nou sy pogings verskerp om Suid-Afrika van die lys te verwyder “en is optimisties dat die Britse regering uiteindelik sal besef dat sy besluit nie net die toerismebedryf benadeel nie, maar ook ondernemings in albei lande”. Maroela Media het vroeër berig Suid-Afrika kan meer as R180 miljoen kwyt wees vir elke week wat hy op die rooilys bly. Die Wêreld-reis-en-toerismeraad (WTTC) sê gegrond op Britse besoekersgetalle van 2019 kan die insluiting verliese van meer as R790 miljoen per maand beloop, of sowat R26 miljoen per dag. Syfers van dieselfde jaar wys Suid-Afrika is een van die gewildste bestemmings vir Britse besoekers en verteenwoordig sowat 7% van besoekersbesteding, oftewel sowat R7,9 miljard. Verlede jaar het internasionale besoekersbesteding tot R46 miljoen afgeneem van die R134 miljard wat in 2019 bestee is.